钦定古今图书集成/明伦汇编/官常典/第730卷 > 从坦
## 钦定古今图书集成/明伦汇编/官常典/第730卷 > 从坦

按《金史忠义传》：“从坦，宗室子，大安中，充尚书省祗候
郎君。贞祐二年，自募义兵数千，充宣差都提控，诏从
提举奉先、范阳三都统兵，除同知涿州事，迁刺史，佩
金牌，经略海州。顷之，充宣差都提控，安抚山西军民，
应援中都。上书曰：绛、解二州仅能城守，而村落之民
皆尝被兵，重以连岁不登，人多艰食，皆恃盐布易米。
今大阳等渡乃不许栗麦过河，愿罢其禁官税十三，
则公私皆济矣。”又曰：“绛、解、河中必争之地，惟令宝昌
军节度使从宜规画盐地之利，以实二州，则民受其
利，兵可以强矣。”又曰：“中条之南，垣曲、平陆、芮城、虞乡，
河东之形势，陕、洛之襟喉也，可分陕州步骑万二千
人为一提控四都统，分戍四县，此万全之策也。”又曰：
“平陆产银铁，若以盐易米，募工炼冶，可以广财用，备
戎器；小民佣力为食，可以息盗。”又曰：“河北贫民渡河
逐食，已而复还，济其饥者，艰苦殊甚，苛暴之吏，捭止
诛求，弊莫大焉。”又曰：“河南、陕西调度未急，择骑军牝
马群牧，不二三年可增数万骑军，势自振矣。”又曰：“诸
路印造宝券，久而益多，必将积滞，止于南京印造给
降，庶可久行。”又曰：“河北职任，虽除授不次，而人皆不
愿者，盖以物价十倍河南，禄廪不给，饥寒且至。若实
给俸粟之半，少足养廉，则可责其效力。”又曰：“河北之
官，朝廷减资迁秩，躐等以答其劳。闻河南官吏以贬
逐目之，彼若以为信然，谁不解体？”书奏，下尚书省议，
惟许放大阳等渡，宣抚司量民力给河北官俸，目河
北为贬所者，有禁而已。四年，行枢密院于河南府上
书曰：“用兵累年，出辄无功者，兵不素励也。士庶且充
行伍，况于皇族，与国同休戚哉！皆当从军，亲冒矢石，
为士卒先，少宽圣主之忧。族人道哥实同此心，愿隶
臣麾下。”宣宗嘉其忠，许之。兴定元年，改辉州刺史，权
河平军节度使、孟州经略使。初，御史大夫、权尚书右
丞永锡被诏经略陕西，宣宗曰：“敌兵强，则谨守潼关，
毋使得东。”永锡既行，留沔池数日，至京兆，驻兵不动。
顷之，潼关破，《大元》兵次近郊，由是永锡下狱，久不决。
从坦乃上疏救之，略曰：“窃闻周祚八百，汉享国四百
馀载，皆以封建亲戚犬牙相制故也。孤秦、曹、魏，亡国
不永，晋八王相鱼肉，犹历过秦、魏。自古同姓之亲，未
有不与国存亡者。本朝胡沙虎之难，百僚将士无敢
谁何，鄯阳石古乃奋身拒战，尽节而死。御史大夫永
锡才不胜任，而必用之，是朝廷之过也。国之枝叶已
无几矣。伏惟陛下审图之！”于是宗室四百馀人上书
论永锡，皆不报。久之，永锡杖一百，除名。当是时，诸路
兵皆入城自守，百姓耕稼失所。从坦上书曰：“养兵所
以卫民万。今河朔惟真定、河间之众可留捍城，其馀
府州皆当散屯于外，以为民防。俟稼穑毕功，然后移
于屯守之地，是为长策。”从之。加遥授同知东平府事，
权元帅左监军、行元帅府事，与参知政事李革俱守
平阳。兴定二年十月，从坦上奏：“太原已破，行及平阳，
河东郡县皆不守，大抵屯兵少，援兵不至故耳。行省
兵不满六千，平阳，河东之根本，河南之藩篱也。乞并
怀孟、卫州之兵以实潞州，调泽州、沁水、端氏、高平诸
兵，并山为营，为平阳声援，惟祈圣断，以救倒悬之急。”
是月壬子，大元兵至平阳，提控郭用战于城北濠垣，
用被执，不屈而死。癸丑，城破，从坦自杀，赠昌武军节
度使。